Det er natten til lørdag uvist, om et angreb mod et hotel i havnebyen Kismayu i Somalia er helt nedkæmpet.



Nyhedsbureauet AP har efter midnat talt med en lokal embedsmand, der fortæller, at der fortsat er skudvekslinger mellem militante og sikkerhedsstyrker inde i hotellet.

Fredag aften oplyste en lokal embedsmand, at mindst ti personer er dræbt i angrebet mod hotellet, hvor lokale ledere og politikere var samlet for at drøfte et kommende regionalvalg.

Ifølge embedsmanden er de fleste af ofrene gæster på hotellet, heriblandt to journalister.

En bilbombe eksploderede ved hotellet, hvorefter en gruppe bevæbnede mænd stormede ind i bygningen og åbnede ild.



Kort efter tog den militante bevægelse al-Shabaab skylden for angrebet.



Al-Shabaabs militære talsmand bekræftede, at mange var dræbt inde på hotellet.



- Først ramte vi hotellet med en selvmordsbilbombe, og så stormede de bevæbnede mujahediner hotellet. Vi kæmper stadig inde i hotellet, sagde talsmanden, Abdiasis Abu Musab, fredag aften.

- Der er mange lig inde i hotellet, også en død hvid mand. Vi kontrollerer hotellet nu.

En person fra det lokale politi fortalte nyhedsbureauet Reuters, at cirka halvanden time efter eksplosionen stilnede lyden af geværskud af.



- Men vi tror, at de militante stadig er i bygningen. Vi har ikke bekræftet dødstallet, men der var mange mennesker derinde, og drabstallet kan være højt, sagde politiofficer Abdullah Isak.



Hotellet under angreb ligger ifølge politiet midt i Kismayu.



- Der var mange mennesker samlet, heriblandt embedsmænd og ældste, mest fra en enkelt klan, fortalte en lokal handlende.



Al-Shabaab, der har forbindelse til terrornetværket al-Qaeda, kæmper for at vælte Somalias regering.

/ritzau/Reuters